|  |
| --- |
| **Budapest Főváros VII. kerület Erzsébetváros Önkormányzata**  **Moldován László képviselő** |

Iktatószám:

Napirendi pont: ........

Előterjesztve:

**ELŐTERJESZTÉS**

**A Képviselő-testület 2015. június 24-ei rendkívüli ülésére**

|  |  |
| --- | --- |
| **Tárgy:** | Állásfoglalás a Múzeumi Negyed Városligetben való megvalósításáról |

**Készítette:**

Moldován László

képviselő

**Törvényességi szempontból kifogást nem emelek:**

**dr. Gotthard Gábor**

jegyző

**Az előterjesztés nyilvános ülésen tárgyalható.**

**A határozatok elfogadásához egyszerű szavazattöbbség szükséges.**

**Budapest Főváros VII. kerület Erzsébetváros Önkormányzata**

**Moldován László képviselő**

Tisztelt Képviselő-testület!

Mint azt az LMP már korábban is több fórumon jelezte, a Múzeumi Negyed Városligetben történő megvalósítása környezetvédelmi problémákat, társadalmi, jogi és gazdasági aggályokat is felvet, melyek kerületünk lakosságát kövezetlenül is érintik. Bár a Városliget közigazgatásilag nem tartozik Erzsébetvároshoz, mégis az itt élők képviselete érdekében kötelességünk hangot adni ellenvetésünknek e projektet illetően.

Meglátásunk szerint a projekt horribilis költségvetése (tervezett 150 milliárd forint) indokolatlan pénzpazarlás, mely jelen gazdasági helyzetben még hangsúlyosabban felesleges. Egyébként is az volna a minimum, hogy az érintetteket bevonva alakítsák ki a fő koncepciót, és ne csak utólag „egyeztessenek”. A fejlesztés szembe megy ráadásul a Főváros által elfogadott Budapest 2030 tervvel is.

INDOKLÁS:

**Társadalmi szempontok:**

A Corvinus Egyetem által készített felmérés alapján tudható: „A lakosság parkról alkotott véleménye meglehetősen homogén. A megkérdezettek alapvetően elégedettek a parkkal, és kritikáik nem mélyen gyökerező, strukturális problémákból fakadnak, hanem „felszíni” jellegűek. Alapvetően azt szeretnék, ha a jelenlegi parkhasználat körülményei javulnának, de újfajta funkciókat nem igényelnek. A park legfőbb értékének a csendet, nyugalmat, a természetszerűséget, idős növényzetet tartják. Az őszi felmérés óta megjelent a köztudatban is a Múzeumliget projekt, és ez tükröződik a kérdőíves vizsgálat eredményében is, ahol a legfőbb problémák között megjelent a Múzeumliget projekt.”

Ez a több mint harminc ezres mintán végzett felmérés mutatja a lakosság (főként a VI., VII. és XIV. kerületiek és tágabban a budapesti látogatók) véleményét és megfogalmazott igényeit, érdekeit. Fontos továbbá kiemelni, hogy a témában a valós társadalmi és szakmai párbeszéd, vita elmaradt.

**Jogi szempontok:**

A Városliget törvényt (2013. évi CCXLII. törvény) 3 nap alatt fogadták el, a már fentebb is említett társadalmi és szakmai vita nélkül.

A Városliget tv. a zuglói és fővárosi kezelésben lévő területet állami tulajdonba és kezelésbe veszi az érintettek teljes kihagyásával.

A Városliget törvény teljesen figyelmen kívül hagyja a Budapest2030 Hosszú távú Városfejlesztési Koncepciót (767/2013.(4.24.) Fővárosi Kgy. határozatával jóváhagyott dokumentáció).

Tetten érhető tehát, hogy a közösségek önrendelkezését, beleszólását így egy tollvonással szüntetik meg, ill. szüntették meg a Városliget esetében.

**Gazdasági szempontok:**

Két számítás készült a megtérülést illetően, az egyik a KPMG, a másik dr. Nagy Béla nevéhez fűződik. Mindkettőnél súlyos hibák találhatóak: előbbinél például nem vették figyelembe az amortizációt és a tőke költségét, az állítások nélkülözik a bizonyítást. Utóbbinál olyan súlyos elírások is vannak a számításban, melyek hamis eredményeket szültek.

**Határozati javaslatok**

**1.**

Budapest Főváros VII. Kerület Erzsébetváros Önkormányzat Képviselő-testülete kinyilvánítja, hogy a Városligetbe tervezett Múzeumi Negyed projekt megvalósításával, azaz új múzeumi épületeknek a Városligetbe való telepítésével nem ért egyet. Erzsébetváros polgárainak - mint a legkevesebb zöldfelülettel rendelkező kerület lakóinak - az az érdeke, hogy a Városliget elsősorban a környezetében lakók kikapcsolódását, rekreációját, pihenését szolgálja, és nem a tűrőképességét meghaladó más célú látogatókét.

**Felelős:** Polgármester

**Határidő**: azonnal

**2.**

Budapest Főváros VII. Kerület Erzsébetváros Önkormányzat Képviselő-testülete kéri az Országgyűlést, hogy helyezze hatályon kívül a Városliget megújításáról és fejlesztéséről szóló 2013. évi CCXLII. törvényt. A továbbiakban pedig Budapest fejlesztését érintő kérdésekben a budapestiek által meghatározott fejlesztési tervekhez igazítsa döntéseit.

**Felelős:** Polgármester

**Határidő**: azonnal

Budapest, 2015. június 11.

Moldován László

képviselő