PSZICHIÁTRIAI BETEGEK NAPPALI ELLÁTÁSA

HÁZIREND

**A Bischitz Johanna Integrált Humán Szolgáltató Központ (továbbiakban: Humán Szolgáltató) alapítója és irányító szerve:**

Budapest Főváros VII. Kerület Erzsébetváros Önkormányzat Képviselő-testülete, amely e jogkörét a polgármester útján gyakorolja

**A Humán Szolgáltató fenntartója:**

Budapest Főváros VII. Kerület Erzsébetváros Önkormányzata (1073 Budapest, Erzsébet krt. 6.)

##### A Humán Szolgáltató alapítása: 2012. március 1.

**A Humán Szolgáltató ellátási területe:**

* Pszichiátriai betegek nappali ellátása tekintetében: Budapest Főváros VII. kerület Erzsébetváros közigazgatási területe

**A Humán Szolgáltató székhelye, elérhetőségei:**

1072. Budapest, Nyár u. 7.

Tel./fax: 413-36-36 /413 36-56

E-mail cím: [info@bjhuman.](mailto:info@bjhuman.)hu

**A Humán Szolgáltató pszichiátriai betegek nappali ellátását biztosító telephelye, nyitva tartási ideje:**

* 1071 Budapest, Dózsa György u. 46.
* Nyitva tartás: hétköznaponként 8.00-16.00

**Engedélyezett férőhelyszám: 25 fő**

Étkeztetés ideje: 1100 -1400-ig

Étkezés rendelése: a szolgáltatóval egyeztetett időpontban

Rendelés módosítása: folyamatosan

Szünetelés, távollét bejelentése: előző héten

**A pszichiátriai betegek nappali ellátásának igénybevétele, a felvétel rendje**

1. A pszichiátriai betegek nappali ellátása a saját otthonukban élő, tizennyolcadik életévüket betöltött, fekvőbeteg-gyógyintézeti kezelést nem igénylő pszichiátriai betegek részére biztosít lehetőséget a napközbeni tartózkodásra, társas kapcsolatokra, valamint alapvető higiéniai szükségleteik kielégítésére, továbbá igény szerint megszervezi az ellátottak napi egyszeri, meleg élelem biztosítását.
2. A felvétel kérelemre történik a törvényi előírások szerint.
3. Pszichiátriai betegek nappali ellátásának igénybevétele esetén mellékelni kell az igénybe vevő szakorvosának, kezelőorvosának szakvéleményét.
4. A szolgáltatások az ellátottak számára önkéntesen vehetők igénybe.

**Az együttélés szabályaival kapcsolatos jogok és kötelezettségek**

1. Az ellátott a Házirendben meghatározott jogait úgy gyakorolhatja, hogy

* azzal mások érdekeit nem sérti,
* azzal nem veszélyezteti saját és társai, valamint az intézmény dolgozóinak egészségét, testi épségét,
* mást nem akadályoz jogai gyakorlásában.

A Házirend a fentiek érvényesülése érdekében tartalmaz korlátozásokat az egyes jogok gyakorlására vonatkozóan.

Általános magatartási szabályok:

* Az intézmény ellátottainak és dolgozóinak egymáshoz való viszonya a személyes tiszteletre épül, mely alapján elvárás a kölcsönös tapintat, udvariasság és a tolerancia.
* Az intézmény ellátottainak jogait az intézmény dolgozói és az ellátottak egymás között is kötelesek tiszteletben tartani.
* Az ellátottak és a dolgozók kötelesek kiemelt figyelmet fordítani a személyi tulajdon védelmére.
* Az intézmény ellátottai és dolgozói számára tilos az intézményben, valamint az intézményen kívüli szervezett programokon alkohol, kábító és bódító szerek fogyasztása, tilos az intézményben az ilyen állapotban való megjelenés és tartózkodás, valamint az ilyen szerek intézménybe való bevitele.

1. Az együttélés során a lakók jogaival kapcsolatos szabályok

Az intézmény köteles tiszteletben tartani az ellátottak

* személyiségi jogait,
* a szabad vallásgyakorláshoz való jogát, valamint
* jogát az élethez, az emberi méltósághoz, a testi épséghez és a testi-lelki egészséghez.

Az intézmény köteles biztosítani a jogok érvényesüléséhez szükséges feltételeket.

1. Adatvédelem

Az ellátottakat megilleti személyes adatainak védelme, valamint a magánéletükkel kapcsolatos titokvédelem.

Az intézménynek az ellátottak személyes, valamint különleges adatait úgy kell nyilvántartania és kezelnie, hogy az maradéktalanul megfeleljen az információs önrendelkezési jogról és az információszabadságról szóló 2011.évi CXII. törvényben foglaltaknak.

1. A vélemény-nyilvánítási jog és annak gyakorlása

Az intézmény biztosítja az ellátottak számára az érdekvédelemhez, valamint a szabad vélemény-nyilvánításhoz való jogot. Az ellátott a vélemény-nyilvánítási jogával úgy élhet, hogy azzal nem sértheti a többi ellátottnak, valamint az intézmény dolgozóinak személyiségi jogait és emberi méltóságát. Az ellátott joga, hogy az emberi méltóság tiszteletben tartásával szabadon véleményt nyilvánítson, tájékoztatást kapjon, javaslatot tegyen, kérdést intézzen az intézmény vezetőjéhez, dolgozóihoz.

**Intézményi térítési díjak**

A nappali ellátás térítési díja a Budapest Főváros VII. Kerület Önkormányzat Képviselő-testületének mindenkor hatályos szociális rendelete alapján térítésmentes.

Az étkeztetés intézményi személyi térítési díjait a Budapest Főváros VII. Kerület Önkormányzat Képviselő-testületének mindenkor hatályos szociális rendelete határozza meg. A díjszabás a nappali ellátások telephelyein kifüggesztve áttanulmányozható.

Az étkezés lemondása a személyes gondoskodást nyújtó szociális ellátások térítési díjáról szóló 29/1993. ( II. 17.) Kormányrendelet alapján történik.

A lemondás elmulasztása esetén az étkezés térítési díját meg kell fizetni. Ez alól kivételt képez a kórház, vagy olyan váratlan esemény, amely akadályozta a bejelentés tényét.

**Felvétel**

Kérelemre történő felvétel a törvényi előírások szerint. Étkezés esetén jövedelemvizsgálat szükséges.

**Étkezés**

* naponta meleg ebéd
* hétvégenként meleg ebéd
* diétás étrend

**Általános szolgáltatások**

Minden klubtag részt vehet a klubtagság vagy a vezetőség által szervezett rendezvényeken, igénybe veheti az intézmény szolgáltatásait, használhatja az intézmény berendezéseit, felszereléseit, szociális és más jellegű információkhoz juthat az Internet segítségével.

**A pszichiátriai betegek nappali ellátásának szolgáltatásai különösen**

1. A pszichiátriai betegek nappali ellátása az ellátást igénybe vevők igényei alapján biztosítja az étkeztetést, a kulturális, tájékoztató, képzési, átképzési állásközvetítő, védett lakhatást elősegítő, lakossági és családi programok, találkozók szervezését, lebonyolítását ( jeles napok megünneplése, vetélkedők, zenehallgatás, művészetterápiás foglalkozás, álláskeresés, állásinterjúra felkészítés, munkába állás segítése).

2. A nappali ellátás olyan programokat biztosít, amelyek lehetővé teszik a társadalomba, a korábbi közösségbe történő visszailleszkedést (egészségmegőrző, felvilágosító előadások, önálló életvitelt segítő és a helyes életmóddal kapcsolatos tanácsadás, személyiségfejlesztő foglalkozás, mentális segítségnyújtás, pszichológus által vezetett csoportos és egyéni terápiás foglalkozás).

3. A pszichiátriai betegek nappali ellátása működésének nem része a pszichiátriai gondozás, de a munkatársaknak kapcsolatot kell tartaniuk az ellátott kezelőorvosával, az ideggondozóval, a hozzátartozókkal, és minden olyan személlyel, aki az ellátott életében fontos szerepet tölt be (jelzési kötelezettség, szükség szerint a szakellátás megszervezése).

4. Az intézmény szolgáltatást nyújthat a pszichiátriaia betegek ellátásán túl a promóció és az elsődleges prevenció érdekében a mentálisan sérült vagy krízishelyzetben levők részére is.

A klubon belüli szolgáltatások, programok ingyenesen vehetők igánybe az ellátottak által.

Az **intézményen kívüli programok** esetében a programok szervezése költségtérítést nem von maga után, ám a részvételhez kapcsolódó díjakat (pl.: közlekedési költség, belépődíj, étkezés költsége stb.), amennyiben a Humán Szolgáltató nem jelzi azok ingyenességét, a programon résztvevő fizeti.

**Személyi és környezeti higiéné**

* A környezetünk tisztasága, a ruházat és a test ápoltsága, tisztán tartása mindannyiunk érdeke.
* Az ellátottak igény és szükség szerint vehetik igénybe a fürdőhelyiséget, szem előtt tartva a takarékosságot is. A zuhanyzókat délelőtt 900 és 1100 óra között, délután 1500 és 1600 óra között lehet használni (használat után a helyiséget tisztán adjuk át!).

**Mentálhigiénés ellátás biztosítása**

A pszichiátriai betegek nappali ellátása a mentálhigiénés ellátás keretében biztosítja

* a személyre szabott bánásmódot,
* az egyéni és csoportos beszélgetéseket,
* az ellátottak családi és társadalmi kapcsolatainak fenntartását,
* segíti és támogatja az intézményen belüli kisközösségek, társas kapcsolatok kialakulását és működését,
* szociális ügyekben felvilágosítást ad, szükség szerint segít az ügyintézésben,
* rendszeres szórakoztató , kulturális, sport és aktivitást segítő foglalkozásokat szervez,
* Lehetőség szerint az intézmény szervezett elfoglaltságot nyújt az ellátottak részére: személyiségfejlesztő, készségfejlesztő, kreatív és művészetterápiás jellegű foglalkozásokat biztosít. Nevezetes napokon vagy azokra emlékezéssel közös műsorokat szervez az intézményen belül, ilyenek különösen a farsang, anyák napja, húsvét, szüreti bál, karácsony.
* Az intézményben rendelkezésre álló közösségi terek, szórakoztató eszközök, társasjátékok, és az ellátottak számára telepített számítógépek naponta, rendszeresen használhatók a munkatársak segítségével.

**Az intézményi jogviszony megszűnik**

* az intézmény jogutód nélküli megszűnésével,
* a jogosult halálával,
* ha tartósan más intézményi ellátási formát vesz igénybe,
* a jogosult, illetve a hozzátartozójának a jogviszony megszüntetésére vonatkozó bejelentését követő 2. napon,
* az intézményt fenntartó megszüntetheti az intézményi jogviszonyt akkor, ha a jogosult a házirendet súlyosan megsérti, vagy ha rendszeresen nem tesz eleget a személyi térítési díj-fizetési kötelezettségének. A felmondási idő, ha a (Szt. 94/C. §) szerinti megállapodás másként nem rendelkezik, alapszolgáltatás esetén tizenöt nap.

Ittas állapotban az intézményben tartózkodni nem lehet.

Dohányozni az intézmény belső tereiben szigorúan tilos.

**Főbb kötelezettségek az érdekvédelem területén**

Az ellátás igénybe vételekor megismertetjük a Házirendet az ellátást igénybe vevővel. A telephelyeken a szakmai vezető gondoskodik a Házirend jól látható helyen való kifüggesztéséről, annak a folyamatos hozzáférhetőségéről. Az Igazgató kivizsgálja a panaszokat, meghozza a szükséges döntéseket, döntéséről tájékoztatja az érintetteket.

Kérjük, ötleteikkel, tanácsaikkal forduljanak hozzánk bizalommal! Kulturált környezetben, kulturált magatartással járuljanak hozzá a nyugodt légkör megteremtéséhez, legyünk egymáshoz udvariasak, előzékenyek, segítőkészek! Kerüljük a vitákat, veszekedéseket, hangoskodásokat, gorombaságokat! Óvjuk, kíméljük otthonunk berendezéseit, felszereléseit!

Az ellátás minőségéről, a szolgáltatások nyújtásáról kérjük, tegyék meg észrevételeiket, javaslataikat, jelezzék, ha panaszuk van az ellátást illetően. A felmerülő vitás kérdésekben kereshetik a szolgáltatásvezetőket, az ellátottjogi képviselőt (Ellátottjogi képviselő: Sajtos Éva;   
Telefonszám: 06-20-489-96-57;E-mail:[sajtos.eva@jogvedok.hu](mailto:sajtos.eva@jogvedok.hu)), illetve az illetékes felügyeleti szervet.

**Köszönjük, hogy segítik munkánkat, köszönjük,**

**hogy betartják a Házirendet.**

A Házirend a szociális igazgatásról és a szociális ellátásokról szóló 1993. évi III. törvény útmutatásai szerint, a személyes gondoskodást nyújtó szociális intézmények szakmai feladatait és működési feltételeit meghatározó 1/2000. (I. 7) SZCSM. rendelet alapján, valamint az Erzsébetváros Önkormányzat Képviselő-testületének mindenkor hatályos szociális rendeletének helyi sajátosságok figyelembe vételével készült.

Budapest, 2015. június 16.

Mikulás Franciska

igazgató

A házirendet Budapest Főváros VII. kerület Erzsébetváros Önkormányzatának Képviselő-testülete a …/2015 () sz. határozatával jóváhagyta.