**EGYÜTTMŰKÖDÉSI MEGÁLLAPODÁS**

amely létrejött

egyrészről **Budapest Főváros VII. kerület Erzsébetváros Önkormányzata** (székhely: 1073 Budapest, VII. Erzsébet körút 6., adószám: 15735708-2-42, képviseli: Vattamány Zsolt polgármester), ( a továbbiakban: Önkormányzat)

másrészről **Magyar Testgyakorlók Köre** (székhely: 1087 Budapest, Salgótarjáni út 12-14.,nyilvántartási száma: 01-02-0001500 bankszámlaszám: 10201006-50103500., képviseli: Deutsch Péter ügyvezető elnök), ( a továbbiakban: MTK)

között, az alábbiak szerint:

( Az Önkormányzat és az MTK a továbbiakban együttesen Felek)

***Előzmények***

Magyarország helyi önkormányzatairól szóló 2011. évi CLXXXIX. törvény 13. § (1) bek. 15. pontja értelmében helyi közügy, valamint a helyben biztosítható közfeladatok körében ellátandó helyi önkormányzati feladat különösen a sport, és ifjúsági ügyek. A sportról szóló 2004. évi I. törvény 55. § (1) bekezdés értelmében az önkormányzat együttműködik többek között a helyi sportszervezetekkel.

Erzsébetváros Képviselő-testületének évek óta szívügye és egyben kötelessége a kiemelkedő sportolók minél szélesebb körű támogatása, Erzsébetváros legtehetségesebb sportolóinak kibontakozásának elősegítése.

A Magyar Testgyakorlók Köre, mint Magyarország és ezen belül Budapest egyik legpatinásabb Sportegyesülete folyamatosan nagy hangsúlyt helyez az utánpótlás nevelés szükségességére és fejlesztésére.

Felek attól a közös céltól vezérelve, hogy minél szélesebb körben elősegítsék az MTK legtehetségesebb sportolóinak kibontakozását megállapodnak abban, hogy a jelen okiratban foglaltak szerint, feladataik ellátása során a jövőben egymással együttműködnek.

**Az együttműködés keretében Szerződő Felek a következőket vállalják:**

1. MTK vállalja, hogy elősegíti az erzsébetvárosi lakosság mind szélesebb rétegének ösztönzését a sportolásra, a rekreáció és az egészségmegőrzés céljából. Elősegíti az egészséges, mozgás gazdag életmód iránti igény felkeltését, az egészségmegőrzés fontosságának elismerésére irányuló szemléletformálást.
2. MTK vállalja, hogy a hátrányos helyzetűek, a nők, valamint a családok sportolási lehetőségeit oly módon támogatja, hogy az Önkormányzattal előre egyeztetett igények és időpontok alapján biztosítja az MTK vízitelepeinek, illetve a Lantos Mihály Sporttelep területén (kivéve labdarúgás és vívás) lévő sportolási lehetőségek térítésmentes igénybevételét, azzal, hogy a használat az edzéseket nem zavarhatja.
3. MTK vállalja, hogy azon erzsébetvárosi iskolákban, ahol igény merül fel arra, hogy a tanrendben szereplő testnevelés órák szakmai koordinációjában szakemberei segítséget nyújtsanak, ott előzetes egyeztetés alapján az MTK erre térítésmentesen lehetőséget biztosít.
4. MTK vállalja, hogy alkalmanként lehetőséget biztosít az erzsébetvárosi családok és a felnőtt lakosság számára bizonyos szakosztályok nem kiemelt mérkőzésein való kedvezményes részvételre.
5. MTK vállalja, hogy a honlapján ([www.mtk.hu](http://www.mtk.hu)) az Önkormányzatot, mint támogatót tünteti fel a jelen szerződés időtartama alatt. Önkormányzat engedélyezi az MTK részére Erzsébetváros címerének használatát támogatóként való feltüntetés céljából az együttműködési megállapodás időtartamára.
6. MTK vállalja, hogy előzetes egyeztetés szerint karate, taekwondo, ökölvvás, illetve egyéb harcművészettel foglalkozó szakosztályai által meghatározott időpontban olyan nyilvános edzéseket tart, melyen kizárólag az erzsébetvárosi lakosok vehetnek részt, előzetes egyeztetés szerint.
7. Az Önkormányzat vállalja, hogy az együttműködés keretében az MTK csapatainak edzés lehetőséget biztosít a kerületi tanintézmények tornatermében a tanintézmények szabad kapacitásának függvényében.
8. Az Önkormányzat kijelenti, hogy Budapest Főváros VII. kerület Erzsébetváros Önkormányzata Képviselő-testületének mindenkori költségvetésének terhére jelen együttműködési megállapodás hatálya alatt minden évben vissza nem térítendő céltámogatást biztosít a MTK részére.
9. A vissza nem térítendő támogatások összegéről Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága határozata alapján külön támogatási szerződésben rendelkeznek.
10. Az MTK-val való kapcsolattartást, a támogatott cél megvalósításának ellenőrzését valamint minden, a jelen szerződésből fakadó vagy azzal összefüggésben szükségessé váló operatív ügyintézését és a támogatás folyósításának előkészítését a Budapest Főváros VII. kerület Erzsébetváros Önkormányzata Polgármesteri Hivatala végzi. A hivatal ügyrendje alapján e feladatokat a Humánszolgáltató Iroda (1073 Budapest, Erzsébet krt. 6.) látja el.
11. Jelen együttműködési megállapodást Szerződő Felek határozatlan időre kötik, hatálybalépés napja az aláírás napja.
12. Jelen együttműködési megállapodást bármely fél írásos nyilatkozatával, 30 napos felmondási idővel, indokolás nélkül felmondhatja, amely nem érinti a felek között jelen együttműködési megállapodás alapján létrejövő a jelen együttműködési megállapodás 9. pontjában rögzített támogatási szerződések érvényességét.

Budapest,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Budapest Főváros VII. kerület Magyar Testgyakorlók Köre**

**Erzsébetváros Önkormányzata** Képviselő: Deutsch Péter

Képviselő: Vattamány Zsolt polgármester ügyvezető elnök

Ellenjegyzés:

…………………………….

Dr. Gotthard Gábor

jegyző

Pénzügyi ellenjegyzés:

……………………………

Fitosné Zemanovics Zsuzsanna

Pénzügyi Iroda vezetője