**Budapest Főváros VII. kerület Erzsébetváros Önkormányzatának**

**Sportfejlesztési koncepciója**

**(2015- 2019)**

**Tartalom**

1. Bevezetés ………………………………………………………………….2.
2. Az önkormányzat sport jellegű feladatai .................................................... 3.
3. Helyzetelemzés ............................................................................................4.

3.1. Intézményi keretek között zajló sport és testnevelés

3.1.1. Óvodai sportélet……………….. ......................................................4.

3.1.1.1 További lehetőségek………………………………………………5.

3.1.2 Iskolai testnevelés, diáksport versenyrendszer ..................................5.

3..1.2.1 Az iskolai testnevelés helyzete…………………………………...5.

3.1.2.2 A diáksport versenyrendszer………………………………………7.

3.1.1.3 További lehetőségek ……………………………………………...8.

3.2. Kerületi lakossági szabadidős sportolás ..............................................9.

3.2.1 Fogyatékkal élők sportja.....................................................................9.

3.2.2 További lehetőségek ……………………………………………….10.

4. Összegzés…………………………………………………………………..10.

1. **Bevezetés**

„A sport az nemcsak testnevelés, hanem a léleknek is a legerőteljesebb és legnemesebb nevelőeszköze”

(Dr. Szent-Györgyi Albert)

Magyarország Alaptörvényének (a továbbiakban: Alaptörvény) XX. cikke kimondja, hogy mindenkinek joga van a testi és lelki egészséghez. Ezt a jogot a Magyar Köztársaság a sportolás és a rendszeres testedzés biztosításával segíti elő. A testkultúra az egyetemes kultúra része, az egészségvédelem, a megelőzés és a rekreáció fontos eszköze. Budapest Főváros VII. Kerület Erzsébetváros Önkormányzata (továbbiakban: Önkormányzat) a testnevelés, a sport, a szabadidős tevékenység feltételeinek szabályozása során arra törekszik, hogy biztosítsa a közigazgatási területén lakó állampolgárok jogait.

Erzsébetváros önkormányzata Magyarország Alaptörvénye, a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) valamint a sportról szóló 2004. évi I. törvény (továbbiakban: Sport tv.) felhatalmazása alapján a 24/2013. (V.31.) önkormányzati rendeletében (továbbiakban: Sportrendelet) szabályozta az Önkormányzat sporttevékenységgel kapcsolatos feladatait és kötelezettségeit. A települési önkormányzatok Sport tv. 55. §-a szerint kötelesek a helyi sporttevékenységet támogatni, a tulajdonukban lévő sportlétesítményeket fenntartani és működtetni, együttműködni a helyi sportszervezetekkel. Budapest Főváros VII. kerület Erzsébetváros Önkormányzata mindig kiemelt figyelmet fordított a kerületben élő és tanuló gyermekekre, az általános- és középiskolás diákok illetve a nyugdíjas korúak helyzetére, életkörülményeik fejlesztésére. Erzsébetváros önkormányzata az oktató,- és nevelőmunka, a kultúra, a szabadidő és a rekreáció egyik alapvető eszközének tekintette és tekinti a sportot, az egészséges és rendszeres testmozgást. Budapest Főváros VII. kerület Erzsébetváros Önkormányzatának sportkoncepciója a 2015- 2019. közötti időszakra vonatkozóan meghatározza a sportágazatban kötelezően és önként vállalt feladatok kereteit, bemutatja a kerületi sportélet szereplőit, a kerületi sportlétesítményeket, oktatási-nevelési intézmények infrastrukturális helyzetét és iránymutatást ad a további feladatok tekintetében.

A sportkoncepció fő célja, hogy megfogalmazza azokat a fejlesztési irányokat, illetve hosszútávú feladatokat, melyek végrehajtása során az erzsébetvárosi sportban rejlő értékek megőrizhetők és gazdagíthatók, hogy a sportolás, az egészséges, mozgásgazdag életmód a lakosság minél szélesebb körében elérhető legyen. A sportfejlesztési koncepció igazodik a kerület adottságaihoz és tervezett jövőképéhez, összhangban az egyéb fejlesztési elképzelésekkel.

1. **Az önkormányzat sport jellegű feladatai**

A Sport tv. 55. §-ával összhangban a Sport rendelet 4.§ (1) bekezdésében célul tűzte ki sportkoncepció létrehozását. A települési önkormányzat a köznevelésről szóló 2011. évi CXC törvényben meghatározottak szerint biztosítja az önkormányzati iskolai sportkörök működéséhez vagy az ezek feladatait ellátó diáksport-egyesületek feladatainak zavartalan ellátásához szükséges feltételeket. Az Mötv. 13. § (1) bekezdése megfogalmazza a helyi közügyek, valamint a helyben biztosítható közfeladatok körében ellátandó helyi önkormányzati feladatok között a sport, ifjúsági ügyek ellátását. A fenti jogszabályok alapján került meghatározásra a kötelező és önként vállalt önkormányzati feladatok köre, melyek az alábbiak:

Kötelező önkormányzati feladatok:

• a sportolás és a rendszeres testedzés támogatása;

• sport, ifjúsági sport, idősügyi sport

• tömegsport rendezvények szervezése;

• óvodai tornaszobák, iskolai tornatermek fejlesztése;

• játszó és sportudvarok fejlesztése;

• a tulajdonában álló sportlétesítmények fejlesztése;

• a szabadidősport támogatása.

Önként vállat önkormányzati feladatok:

• óvodai testnevelés és sportolás támogatása érdekében a nagycsoportos óvodások részére az uszodai vízhez szoktató program;

• óvodai tornaszobák korszerűsítése/fejlesztése

* a kerületi óvodai sportvetélkedők szervezésének ösztönzése
* Sport-díj alapítása
* az idős korosztály számára preventív jelleggel a nyugdíjas torna lehetőségének biztosítása
* az önkormányzat részt vállal igény szerint az utánpótlás nevelésben.

Erzsébetváros önkormányzata a rendelkezésre álló eszközökkel nem csak az élsportot, hanem a diáksportot, a szabadidősportokat, valamint az utánpótlás-nevelést is kívánja támogatni, segíteni. A kerület adottságaiból fakadóan a sportlétesítmények számának növelésére csekély lehetőség kínálkozik, ezért az önkormányzat a mindenkori éves költségvetése függvényében törekszik a sport anyagi támogatását biztosítani, a kerületben működő sportlétesítmények minőségét fejleszteni.

Az utóbbi években a Budapest Főváros VII. kerület Erzsébetváros Önkormányzatának Költségvetésében az alábbi sport előirányzatok szerepeltek:

* 2011. évi: 44. 677 (ezer forint)
* 2012. évi: 64. 076 (ezer forint)
* 2013. évi: 56.576 (ezer forint)
* 2014. évi: 52.050 (ezer forint)
* 2015. évi: 63.941 (ezer forint)

1. **Helyzetelemzés**

A kerületi sportélet az alábbi rész-szakterületekből áll:

• Intézményi keretek között zajló sport és testnevelés (óvodai mozgásos tevékenységek, iskolai testnevelés, diáksport versenyrendszer)

• Kerületi lakossági szabadidős sportolás;

• Versenysport és utánpótlás nevelés.

* 1. Intézményi keretek között zajló sport és testnevelés

A gyermekkori sportolás bizonyítottan pozitív hatással van a felnőttkori sportolási hajlandóságra. Az óvodás, és kisiskolás korosztály sokat, és szívesen sportol, rendszeres testmozgáshoz való szoktatásuk megteremti az alapjait annak, hogy később is igényük legyen a testmozgásra, az aktív életvitelre. A rendszeres testmozgás szellemi teljesítőképességüket is növeli.

* + 1. *Óvodai sportélet*

Óvodai mozgásos tevékenységek, a szervezett mozgási, sportolási lehetőség az óvodai nevelés keretein belül biztosított, ennek formái a játék és a mozgás.

A játék a kisgyermekkor legfontosabb és legfejlesztőbb tevékenysége, s így az óvodai nevelés leghatékonyabb eszköze. A játékhoz megfelelő helyre és egyszerű, alakítható, a gyermeki fantázia kibontakozását segítő anyagokra, eszközökre, játékszerekre van szükség. A mozgásos játékok, tevékenységek, feladatok rendszeres alkalmazása kedvezően befolyásolja a gyermeki szervezet teherbíró képességét, egészséges fejlődését. Egyre fiatalabb korban látszik a gyerekeken a rossz testtartás. Mivel a hanyag tartás hátterében nincs kóros elváltozás, ezek ellenszere a sport, a mozgás. A spontán, a szabad játék kereteiben végzett mozgásos tevékenységeket kiegészítik az irányított mozgásos tevékenységek. A spontán – a játékban, azon belül a szabad játékban – megjelenő mozgásos tevékenységeknek, az egészségfejlesztő testmozgásnak az óvodai nevelés minden napján, az egyéni szükségleteket és képességeket figyelembe véve, minden gyermek számára, lehetőséget kell biztosítani. A kerületünkben élő gyermekek számára különösen fontos a mozgásszegény életmód kompenzálása egészségük megőrzése érdekében. A mindennapos mozgásos foglalkozások szabályozzák a gyermekek mozgásgyakorlását, hozzászoktatva őket olyan napirendhez, amelyben a testedzés természetes tevékenységi formává válik. A fizikailag aktív életvitel szokásrendszerének kialakításában így fokozott felelősség hárul az óvodákra.

Budapest Főváros VII. kerület Erzsébetváros Önkormányzata által fenntartott óvodák:

Brunszvik Teréz Óvoda (1076 Budapest Rózsák tere 6-7.); Csicsergő Óvoda 1073 Budapest Dob u. 102.); Nefelejcs Óvoda (1071 Budapest Nefelejcs u. 62).; Dob Óvoda (1077 Budapest Dob u. 95.); Kópévár Óvoda (1078 Budapest Murányi u. 27.) Bóbita Óvoda (1072 Budapest Akácfa u. 32.) Magonc Óvoda (1071 Budapest Városligeti Fasor 39-41)

A kerületi óvodák közül a Dob Óvoda és a Bóbita Óvoda nem rendelkezik tornateremmel, itt tornaszobában zajlanak a foglalkozások, a többi intézményben tornateremben. A csoportok napirendjében fontos helyet foglal el a szabadban, aktív mozgással töltött időszak. Az óvodában folyó sporttevékenység mellet az önkormányzat ingyenesen biztosítja a nagycsoportosok részére az óvodai vízhezszoktató foglalkozásokat a VI. kerületi Bajza utca 49-51 szám alatt található iskola tanuszodájában.

**3.1.1.1. *További lehetőségek***

**Az óvodások sportéletének további terepét jelentené a Magyar Országos Korcsolyázó Szövetség (MOKSZ) „Gyere velem korizni” programjához való csatlakozás. A** program annak köszönheti létét, hogy a korcsolyasport is bekerült azon 16 kiválasztott sportág közé, melyet Magyarország kormánya kiemelten támogat az elkövetkezendő esztendőkben. hogy minél több gyermekkel ismertethesse meg a korcsolyasport szépségét szakértő edzők vezetésével, olyan szakmai program mentén, melynek eredményeként a sportot megszerető gyermekek a MOKSZ szakágaiban (műkorcsolya, rövidpályás gyorskorcsolya, jégtánc, gyorskorcsolya, szinkron-korcsolya) folytathassák sportolói pályafutásukat, de a jégkorongsport területén is kellő alapot kaphatnak a versenysport megkezdésére.

A program vezetői - Dohány Andrea és Engi Klára - mint sportolók és mint utánpótlás és versenysport edzők is sokszor bizonyították rátermettségüket, elhivatottságukat.

A program foglalkozásai a mindenkori jégpálya üzemeltetővel kialakított időpontokban, 10-15 fő per edző csoportokban, 45 perces foglakozásokon kerülnek lebonyolításra. Az azonos időpontokban egyszerre jégen lévő gyermekek számához igazítja a MOKSZ az edzői jelenlétet, hogy a csoportos foglalkozások a programnak megfelelően kerüljenek lebonyolításra. A szakértő edzőt a MOKSZ biztosítja az oktatási időpontokra. A program edzői mind a kisgyermekek korcsolyaoktatásában tapasztalatot szerzett oktatók, edzők, akik a program koordinátorától és moderátorától megfelelő felkészítést kaptak a gyermekek program szerinti korcsolya alapoktatására. A program edzői folyamatos továbbképzéseken vesznek részt, hogy az újabb és újabb képzési módszereket használhassák a program során.

A szükséges felszerelést a MOKSZ a Gyakorló csarnokban (XIV. kerület) a többi helyszínen (pl. Városligeti Jégpálya) a gyermekek szülei biztosítják az oktatási időpontokra. A program edzői mind a kisgyermekek korcsolyaoktatásában tapasztalatot szerzett oktatók, edzők, akik a program koordinátorától és moderátorától megfelelő felkészítést kaptak a gyermekek program szerinti korcsolya alapoktatására. A program edzői folyamatos továbbképzéseken vesznek részt, hogy az újabb és újabb képzési módszereket használhassák a program során.

A gyermekek helyszínre szállítását az Önkormányzatnak kell biztosítania.

* + 1. *Iskolai testnevelés, diáksport versenyrendszer*

Az iskolai testnevelés óra, illetve a tanórán kívüli rendszeres sportfoglalkozások alapozzák meg a gyermekek fizikai kondícióját, ugyanakkor ezek azok az (első) keretek, melyek között megszerettethető a mozgás, illetve tudatosítható a sportos, egészséges életmód fontossága. Szerepét az is erősíti, hogy a diákok többsége kizárólag iskolai keretek között végez rendszeres testmozgást.

3.1.2.1 *Az iskolai testnevelés helyzete*

A nemzeti köznevelésről szóló 2011. évi CXC törvény 97. § (6) bekezdése valamint a 27. § (11) bekezdése értelmében a mindennapos testnevelést az iskolai nevelés-oktatás első, ötödik, kilencedik évfolyamán 2012. szeptember 1-jétől kezdődően felmenő rendszerben szerveződött. Ezeken az évfolyamokon alkalmazott helyi tantervbe legalább heti öt testnevelés órát kellett beépíteni.

Az iskolák fenntartója a Klebelsberg Intézményfenntartó Központ Budapesti VII. Tankerülete, a működtetői feladatokat az önkormányzat látja el.

A Klebelsberg Intézményfenntartó Központ Budapesti VII. Tankerülete által fenntartott oktatási-nevelési intézmények:

Baross Gábor Általános Iskola (1078 Budapest Hernád u. 42-46.); az Alsóerdősori Bárdos Lajos Általános Iskola és Gimnázium (1074 Budapest Alsóerdősor utca 14-16.); az Erzsébetvárosi Kéttannyelvű Általános Iskola, Szakiskola és Szakközépiskola (1073 Budapest Kertész utca 30. és 1077 Budapest Dob u. 85) Madách Imre Gimnázium (1073 Budapest Barcsay u. 5.)

* A Baross Gábor Általános Iskola két tornateremmel és két tornaudvarral rendelkezik. Az „A” tornateremben 2014-ben 1400 tornaórát tartottak, 356 órányi időben folyt utánpótlás-nevelés, és 356 órányi szabadidősport tevékenységet végeztek. A „B” tornateremben szintén 1400 tanóra és 356 órányi szabadidősport folyt. A két tornaudvarban összesen 2040 órányi testnevelés és 590 órányi utánpótlás-nevelés zajlott, 510 órányi szabadidősport lehetőséget használtak ki a diákok.

Az iskolában sporttagozatos osztályok indulnak. Az első évfolyam alapozó képzést kapnak a tanulók a sportágakból, s egy sportág csoportosító vizsgálaton esnek át, ahol szakemberek (testnevelő, edző, sportorvos) segítségével minden gyermek személyre szabott, az alkatának megfelelő sportági ajánlást kap. Az iskola fő profilja szerint: fiúk számára a labdarúgás, lányoknak a kézilabda és aerobik sportág választható.  A tanulók labdarúgás és kézilabda sportágban igazolt versenyzőként vesznek részt a bajnokságban, egyre sikeresebben. Minden tagozatos gyermek számára díjmentesen biztosítja az intézmény sportágukhoz szükséges felszereléseket: a tréningruhát, edzőpólót, és nadrágot, versenymezeket, labdákat továbbá minden olyan speciális felszerelést, amely az adott sportjátékhoz elengedhetetlen: így például a sípcsontvédőt, térdvédőt, könyökvédőt is.

A megemelt testnevelési tanórai időkeret (heti 6) és edzések (heti 3) mellett kiemelt óraszámban járnak még a sporttagozatosok úszni és korcsolyázni is az önkormányzat támogatásával.

* Az Alsóerdősori Bárdos Lajos Általános Iskola és Gimnázium egy tornateremmel rendelkezi, ahol 1323 tornaórát tartottak az előző évben, a szabadidősport lehetőséget 567 órában használták ki a tanulók. Az iskola sportudvarán is zajlottak torna foglalkozások és 189 órányi szabadidősport folyt. Az intézmény rendelkezik két táncteremmel, ahol a kötelező tornaórák egy részét tartják, és összesen 945 órában folyt iskolaidőn kívüli foglalkozás.

Az iskolában az önkormányzat támogatásával a 3. osztályosok (3 osztály) és a 6. osztályosok (2 osztály) járnak úszni.

1971-ben az elsők között kezdeményezték Budapesten a népi kultúra megismertetését és terjesztését, a népi hagyományok ápolását és felhasználását a gyerekek személyiségének gazdagítására. Azóta az alsó tagozaton heti 2 órában sajátíthatják el a tanulók a néptánc lépéseket, ami beépült az órarendbe. Az iskola néptáncosai hazai és nemzetközi fesztiválokon méltón képviselik a magyar kultúrát és a VII. kerületet.

* Az Erzsébetvárosi Kéttannyelvű Általános Iskola, Szakiskola és Szakközépiskola két tornateremmel rendelkezik , melyek közül az egyikben 1194 tornaóra, 141 órányi utánpótlás-nevelés és 509 szabadidős foglakozás zajlott. A másik teremben tanórákra 1400 órában, és 70 órányi szabadidősportra volt lehetőség. Az iskolában van konditerem, ahol a tanulók a kötelező órákban 350 órát töltöttek el, a tornaszoba galérián pedig 860 órát tartottak meg. Az intézmény sportudvarán 1060 órában folyt testnevelés óra, az utánpótlás nevelés 35 órában folyt, itt is lehetőségük nyílt a diákoknak szabadidősport gyakorlására, amit 104 órában vettek igénybe.

Az önkormányzat által támogatott úszásoktatáson a 3. osztályosok (4 osztály) és a 6. évfolyamosok (3 osztály) vesznek részt.

* A Madách Imre Gimnázium tornatermében 5550 tornaórát tartottak és 590 órányi szabadidősportra volt lehetőség. A gimnáziumban nem folyik utánpótlás-nevelés.

A három általános iskolában a diákoknak az Újpesti Torna Egylet edzőinek irányításával a 2012/2013-as tanévtől kezdődően lehetőségük volt vívó edzéseken részt venni, összesen heti 19 órában. A technikai eszközöket az UTE biztosította, melyhez a 2012/13-as és a 2013/14-es tanévben az önkormányzat 700.000 forint, a 2014/15-ös tanévben 1.400.000 forint támogatást nyújtott.

Mind a négy kerületi működtetési iskolában van iskolai sportkör, vagy sportegyesület.

3.1.2.2 *A diáksport versenyrendszer*

Az iskolákban folyó testnevelés órákra alapozva, ahhoz kapcsolódva működik a diáksport versenyrendszer. A diáksport versenyrendszerének alapvető céljai:

• a tanórán kívüli iskolai sport szervezése,

• a versenyekre való felkészítés.

A tanulók teherbírásának, állóképességének megmérettetése, a versenyszellem fejlesztése a jövő generáció egészséges testi és szellemi fejlődésnek kulcsa. Mint láttuk a Baross Gábor Általános Iskola sporttagozatos osztállyal is rendelkezik, és az igazolt versenyzőknek minden segítséget megad az eredményes felkészüléshez. Az iskola az önkormányzat ruzsinai üdülőjében nyári edzőtábort szervez a tanulóinak. Az Erzsébetvárosi Kéttannyelvű Általános Iskola, Szakiskola és Szakközépiskola diákjainak is van edzési lehetősége.

A kerületi diáksport bajnokságokon 8 sportágban, ezen belül 26 versenyszámban mérik össze erejüket az iskolák. Mind a 4 korcsoportban (I. korcsoport-1-2. osztály; II. 3-4. osztály; III. - 5-6. osztály; IV.-7-8. osztály) folynak versenyek.

I. korcsoport: sor-és váltóverseny; fiú labdarúgás; sakk fiú-lány;

II. korcsoport: partizánlabda, sakk fiú-lány; zsinórlabda lány-fiú; fiú labdarúgás

III. korcsoport: kosárlabda fiú-lány; asztalitenisz fiú-lány; sakk fiú-lány; floorball; fiú labdarúgás

IV. korcsoport: kosárlabda fiú-lány, asztalitenisz fiú-lány; sakk fiú-lány; floorball; fiú labdarúgás

A versenyrendszert az önkormányzat támogatja, érmekkel, kupákkal, s a díjkiosztót is értékes díjakkal.

**3.1.1.3. *További lehetőségek***

A felmenő rendszer végén, a megnövekedett igények miatt, alternatív lehetőséget kell kidolgozni az iskoláknak, hogy milyen mozgásformákat, helyszíneket tudnak a későbbiekben a diákok számára biztosítani. Ennek egyik lehetséges eleme az iskolák környékén található játszóterek és parkok sportlehetőségeinek kihasználása. A Klauzál téri játszótéren kosárlabda pálya és 2 kis méterű foci pálya (aszfaltos), az Almássy téren kültéri fitness gépek: evező (Rower), Air Walker és kültéri pinpongasztal érhető el. A téli időszakban a Lövölde tér 7. szám alatt kialakított tornaterem is az iskolák rendelkezésére áll. Kiemelt figyelmet kell fordítani a tehetséges gyermekek gondozására. A szakképzett testnevelők segítsék ezen diákokat abban, hogy tudásuk és képességük szerinti sportegyesületben kamatoztathassák tehetségüket.

Az önkormányzat 2014-ben 1.200.000 forinttal támogatta az Art Corner Szabadidő, Sport és Kulturális Egyesületet, aki a kerületben utánpótlás neveléssel és tornák szervezésével (Bozsik torna-, tavaszi iskolai fesztivál-, és Pünkösdi torna) és edzőtárboroztatással foglalkoznak.

2012. óta van lehetőségük az iskoláknak, hogy az önkormányzat által üzemeltetett Városligeti Sportcentrum létesítményeit használják. Tavalyi évben a Baross és az Alsóerdősori iskola 650 tanórát tartott a létesítményben. A korosztályos labdarúgó tornák keretében hetente kétszer a délutáni órákban vették igénybe a diákok a sportcentrum műfüves pályáját.

Az óvodáknál már említett „Gyere velem korizni” program a kisiskolás korosztály számára is nyitott, érdemes megfontolni a csatlakozás lehetőségét, hiszen a korábbi években is jártak korcsolyázni az alsó tagozatos diákok tanórai kereteken belül.

Téli sportok közül az önkormányzat által támogatott sítábor szervezésére is van lehetőség, de ezzel egyedül a Baross iskola élt.

Az erzsébetvárosi tehetséggondozás keretein belül is lehetőség van a fiatal, tehetséges sportolók anyagi támogatására is.

Egyre népszerűbb mozgásforma a kerékpározás, ami egészséges és környezetbarát közlekedési alternatíva. A kerületben kiépített bicikliutak nincsenek, ezért fontos lenne a kerékpározás népszerűsítésén túl a gyerekek megismertetése a biztonságos, szabályoknak megfelelő forgalmi magatartással. Az iskolákban lehetőség volna arra, hogy egy a kerületben működő bicikliszervíz előadást tartson a diákoknak a biztonságos közlekedésről, a kerékpárok karbantartásáról. Mivel a Bubi rendszer egyre népszerűbb közösségi közlekedési forma és kerületünkben is számos helyen elérhető, ezért is fontos lenne a biztonságos biciklizés megismertetése a kerületi iskolásokkal. A Magyar Kerékpárosklub által szervezett eseményekhez csatlakozva is népszerűsíthető ez a közlekedési forma. A kerületi sportnapok hagyományát felelevenítve játékos versenyeken adhatnának számot a tanulók tudásukról, ügyességükről.

* 1. *Kerületi lakossági szabadidős sportolás*

A szabadidősport lényege az egészség megőrzésében, javításában, a hasznos időeltöltéséből adódó összetett értékben rejlik. Fontos, mert a sportnak, a mozgás élettani előnyén kívül jelentős közösségformáló ereje is van. Napjaink embere mozgásszegény életformát folytat, hiányzik a rendszeres sportolás, szegényes a szabadidő aktív eltöltésének kultúrája. Ennek számos oka közé sorolható a személyes - „nekem erre nincs időm” vagy „nem engedhetem meg magamnak” – hozzáállás, a szabadidős szervezetek gyenge működése, a hiányos sport infrastruktúra. A lakosság egészséges életmódra való nevelése, az egészségtudatos magatartás, a rekreáció és a sportra, sportolásra való rászoktatás a VII. kerületi Önkormányzat fontos, kiemelt feladata. Erzsébetváros Önkormányzata igyekszik megteremteni az ingyenes sportolási lehetőségeket a kerületben.

A kerületi időskorú lakosoknak lehetőségük van térítésmentes tornára, melyet a Rottenbiller utca 43-45 szám alatti általános iskolában tartanak hetente két napon három csoportnak. A lakosság minden korosztálya számára a VII. kerületi Önkormányzat közterületi futballpályákat, streetball pályákat, szabadtéri kondicionáló eszközöket, ping-pong asztalokat kínál térítésmentes használatra.

Az Önkormányzat fenntartásában lévő Dózsa György úti (hrsz. 29723/1) Városligeti Sporttelepen található műfüves labdarúgó pálya (melynek burkolata 2012-ben lett kicserélve) előzetes egyeztetés után folyamatos őrzés mellett ingyenesen áll a kerületi lakosok rendelkezésére. A sötétedés utáni órákban a pálya kivilágítható. Tavalyi évben 1450 órában vették igénybe kerületi lakosok a szolgáltatást. A sporttelepen egy bitumenes kézilabdapálya, egy tollaslabdapálya, 2 streetball pálya, egy lábtenisz pálya és egy szabadtéri konditerem áll a lakosság rendelkezésére, melyet hétköznapokon inkább a fiatalok, felnőttek, hétvégén a családok használnak ki.

*3.2.1 Fogyatékkal élők sportja*

A lakosság 10-12 %-a országos illetve kerületi szinten valamilyen formában és mértékben fogyatékkal élő. A fogyatékkal élők sportja többféle célt valósíthat meg: egyrészt egészségmegőrző, egészségfok növelő szerepe, másrészt a társadalmi beilleszkedést elősegítő, megkönnyítő és az életminőséget javító funkciója van. Az önkormányzat feladata elsősorban sportlétesítményeink akadálymentessé tétele, törvényi előírásként fogalmazódik meg a települési önkormányzatok számára.

A civil szervezetek illetve a sportegyesület számára történő önkormányzati támogatás odaítélésénél figyelemmel kell lenni arra, hogy fogyatékkal élő emberek számára is legyen lehetőség sportversenyek, szabadidős programok szervezésére. Az 2015-ös civil szervezetek támogatásra kiírt pályázat elbírálásánál előnyt elveztek azok az egyesületek, alapítványok, amelyek a fogyatékossággal élők számára kínálnak programokat. Évek óta sikerrel pályázik a kerületben mind a civil pályázaton, mind a nyári tábori pályázaton a Hársfa Egyesület. Az idei 300.000 forint vissza nem térítendő támogatásból az értelmi sérült fiatalok számra szerveznek uszodai úszóedzést, mozgásfejlesztő szolgáltatást, asztalitenisz és kosárlabda edzést, illetve a kőszegi Speciális Olimpia Országos Kosárlabda Bajnokságon is részt vesznek. A Magyar Hallássérültekkel kötött megállapodás alapján az önkormányzat a kerületben élő siket röplabdázók nemzetközi versenyen való részvételét is támogatja.

* + 1. *További lehetőségek*

Budapest Főváros VII. kerület Erzsébetváros Önkormányzata Képviselő-testületének

37/2012. (IX.25.) önkormányzati rendelete az erzsébetvárosi önkormányzati elismerések alapításáról és adományozásuk rendjéről 10-11. §-a szabályozza az Erzsébetváros Sportjáért díj adományozási rendjét. Ezzel a díjjal ismeri el a kerület a sport-tevékenység terén végzett kiemelkedő munkát.

A korábbi években népszerű lehetőség volt a Nyitott hétvége, melynek során szombaton 9-13-ig a lakosság térítésmentesen használhatta a kerületi oktatási intézmények tornatermeit.

Népszerű kezdeményezés volt 2014-ben a Non-stop foci, amit a Városligeti Sporttelep műfüves pályáján rendeztek. A rendezvényen a kerületi iskolák és lakosok csapatai folyamatos cserékkel játszottak kimerülésig.

2012-ig hagyomány volt a Mozdulj Erzsébetváros elnevezésű sportnap. Az utolsó ilyen rendezvényen futó- és kerékpárversenyt tartottak, és a Londoni Olimpiára lehetett jegyeket nyerni. Az rendezvényt kerékpáros ügyességi műsor, taekwondoo bemutató és tánc show színesítette. A kicsiket ugrálóvár és arcfestés várta.

Az önkormányzat évek óta támogatja a Maccabi Fun Run jótékonysági futóversenyt, melyet 2011. óta hagyományőrző jelleggel Erzsébetvárosban, a történelmi zsidónegyed területén rendeznek. Az 1-5-10 kilométeres futással párhuzamosan sorversenyek, csapatjátékok, gyermekprogramok szolgálják az aktív időtöltést.

Erzsébetváros székhellyel működik a patinás Magyar Testgyakorlók Köre (MTK), ahol az utánpótlás nevelésen kívül élsportolókat is támogat az önkormányzat. A sportegyesület és Erzsébetváros a múltban sok közös rendezvényt szervezett.

1. **Összegzés**

A bemutatott helyzetértékelés alapján meg tudjuk határozni a következő öt évben a legfontosabb sportszakmai célokat, a meghatározásánál nem a végrehajtás operatív folyamata került kiemelésre, hanem a stratégiai, koncepcionális fogalmazásmód.

A sport koncepcióban javasolt fejlesztések megvalósítási sorrendjének meghatározásánál két szempont vizsgálata szükséges. Egyrészt fontos annak feltárása, hogy az adott fejlesztési javaslat megvalósításához milyen erőforrásra (emberi, anyagi) van szükség, illetve ebből mennyi áll rendelkezésre, vagyis mekkora ráfordítást igényel. Másrészt vizsgálni kell a fejlesztési javaslattal elérhető célközönség nagyságát. Prioritást élveznek azok a fejlesztések, melyek a legkisebb erőforrás-ráfordítás mellett a legszélesebb réteget célozzák meg. Legkisebb prioritással azok a tevékenységek rendelkeznek, melyek kisszámú csoportot céloznak meg.

Együttműködést kell kialakítani a helyi sportegyesületekkel, szükséges volna egy adatbázis létrehozása, melynek segítségével a kerületi lakosok könnyebben feltérképezhetnék a lakóhelyükhöz közeli sportolási lehetőségeket. A Főváros már elindított egy ehhez hasonló akciót, melyhez kerületünk is csatlakozhatna. Az adatbázist oly módon volna célszerű felépíteni, hogy az utánpótlás, verseny és felnőtt szabadidő-sport lehetőségekre külön lehessen keresni. El kell érni, hogy az egész életen át történő sportolás igénye alakuljon ki a feltörekvő nemzedékben.

További lehetőséget jelentene a kerület sportéletének élénkítésére a más kerületek és a Főváros által szervezett akciókhoz való csatlakozás. Mivel a kerület adottságai nem teszik lehetővé újabb sportlétesítmények létrehozását, ezért jó megoldás lenne a szomszédos kerületekkel együttműködve közös események szervezése.